**תקציר**

עבודה זו מפגישה, לראשונה, בין משנתו הפילוסופית והאנתרופוסופית של רודולף שטיינר לבין החשיבה הפסיכואנליטית. למרות שהורתן ולידתן של שתי הדיסציפלינות הללו באותה הסביבה התרבותית, הכרונולוגית והגיאוגרפית, לא נוצר מפגש ודיאלוג ביניהן עד כה. המחקר הנוכחי מבקש להצביע על חשיבותו של דיאלוג כזה עבור שתי הדיסציפלינות, על האפשרויות המושגיות שגלומות בו ועל השתמעויותיו עבור שדה הפרקטיקה הטיפולית.

מן העבר האחד, בוחן המחקר היבטים שונים שבהם נתרמת החשיבה הפסיכואנליטית ממפגש עם משנתו הכוללת של שטיינר. משנה זו מורכבת מהגותו הפילוסופית המוקדמת של שטיינר ומתורתו האנתרופוסופית, שמבוססת עליה, ומתארת יחס אחדותי בין אדם לעולם. ייחודה של שיטתו האחדותית של שטיינר ביחס לשיטות מוניסטיות-אחדותיות אחרות קשור במושג ה"אני" האנושי שמתכונן בה: מושג זה מתייחס לייחודו המהותי של כל אדם ומעגן אותו ב"חשיבה" – אליה מתייחסת משנה זו כפעילות אנושית מחד גיסא, וכממד שמצוי בקרב הדברים כולם ומכונן את אחדותם הכוללת, מאידך גיסא.

מן העבר השני עומד המחקר על חשיבותו של דיאלוג עם החשיבה הפסיכואנליטית עבור משנתו של שטיינר. משנה זו - שבשמה שטח שטיינר ביקורת חריפה על החשיבה הפסיכואנליטית בת-זמנו - מדגישה את חשיבותה של התייחסות לממדיו הרוחניים של האדם, אך חסרה בה התייחסות לממדים שונים של החוויה והדינמיקה הרגשית. דיאלוג עם החשיבה הפסיכואנליטית חיוני לשם השלמתו של חסר זה, כמו גם לשם יצירתה של פרקטיקה של טיפול נפשי שמבוססת על משנה זו: בשונה מתחומים אחרים – דוגמת החינוך, החקלאות, הרפואה ותרפיות שונות – בהם מתממשת משנתו של שטיינר בשדה הפרקטיקה, נותר מימושה בתחום הטיפול הנפשי מועט ביותר. מחקר זה שואף ליצור בסיס רעיוני למימוש כזה ולחשיבה טיפולית פסיכודינמית-אנתרופוסופית.

**פרק המבוא** למחקר סוקר את קוויה העיקריים של משנתו של שטיינר ואת התפתחותה, עומד על מיעוטו ועל חשיבותו של מחקר אקדמי ביחס אליה, ומגדיר את גישתו של המחקר הנוכחי באשר ליחס שבין שני חלקיה - הפילוסופיה והאנתרופוסופיה. עוד מתאר הפרק את שילוב הכלים המתודולוגיים בהם עושה מחקר זה שימוש לשם יצירתו של הדיאלוג הבין-תחומי: כלים מתודולוגיים שמציעה הגותו המאוחרת של ויטגנשטיין לתחום הפילוסופיה של השפה, כלים פרשניים-הרמנויטיים המבוססים על עבודתם של גדאמר ושל דילתיי, ומתודולוגיה לבחינתן של מערכות רעיוניות, המבוססת על מובנו השטיינריאני של המושג "השקפת-עולם".

**הפרק הראשון** בעבודה מדגים שימוש מתודולוגי במושג הלקוח ממשנתו של שטיינר לשם בחינת התפתחותה של החשיבה הפסיכואנליטית: תוך שימוש באופן בו מגדירה משנה זו את המושג "השקפת-עולם", בוחן הפרק את תהליך השינוי שעוברות התפיסות - המונחות בבסיסן של אסכולות פסיכואנליטיות שונות - באשר ליחס בין אדם לעולם. בחינה זו מראה שבעוד שבמקורה הפרוידיאני מבוססת החשיבה הפסיכואנליטית על תפיסה של נפרדות ובידול בין אדם לבין עולמו, ובינו לבין בני אדם אחרים, הרי שבהמשך התפתחותה מתבססות בחשיבה הפסיכואנליטית תפיסות שמתארות יחס זה במונחים של מיזוג ואחדות.

בהמשך לכך מציע המחקר את השקפת העולם האחדותית שמתכוננת במשנתו של שטיינר כתשתית פילוסופית למושגים פסיכואנליטיים שחותרים – הלכה למעשה, וללא בסיס פילוסופי מוגדר – תחת ההשקפה של בידול ונפרדות בין בני אדם.

**הפרק השני** מתאר את עיקרי שיטתו הפילוסופית של שטיינר. הפרק עומד על האלטרנטיבה לחשיבה הקאנטיאנית שמציעה תורת ההכרה שמתבססת בשיטה זו כ"אידיאליזם אובייקטיבי". בהמשך לכך, נבחן ייחודה של מערכת היחסים בין אדם לעולם שמתאר "מוניזם החשיבה" האונטולוגי שנגזר מתורת הכרה זו.

**הפרק השלישי** מציג את פוריותה של השקפתו האחדותית של שטיינר – תוך עמידה על ייחודה ביחס לתורות אחדותיות אחרות – עבור החשיבה הפסיכואנליטית: מבעד לארבעה מושגים פסיכואנליטיים, נבחנות בפרק זה האפשרויות המושגיות שיוצרת השתתתה של המשגה פסיכואנליטית על האונטולוגיה האחדותית שמבסס "מוניזם החשיבה" של שטיינר.

**הפרק הרביעי** בוחן את מושג ה"אני" שמתכונן במשנתו של שטיינר ומציע לחשיבה הפסיכואנליטית את האפיסטמולוגיה הייחודית לחקירת האדם שנקשרת במושג זה. ניתוח מושג ה"אני" של שטיינר מצביע על הקוטביות המושגית שכלולה בו, על הגשר המושגי שהוא יוצר בין מספר צמדי ניגודים, ועל המענים שהוא נותן לקשיים שונים בחשיבה על העצמיות האנושית. תוך עמידה על שורשיה והשתמעויותיה של קריאתו של שטיינר לביסוסם של מדעי האדם כתחומים שעניינם הוא חקירתן של ישויות "אני" יחידניות, מוצע לפסיכואנליזה לבסס עצמה כחקירה כזו.

**בפרק החמישי** מובא הדיאלוג בין החשיבה הפסיכואנליטית לבין הגותו של שטיינר לשדה הפרקטיקה והאתיקה של הטיפול הנפשי. בהמשך לבחינתו של מושג ה"אני" בפרק הרביעי, בוחן פרק זה את ממדיו השונים של מושג ה"נפש" במשנתו של שטיינר, ועומד על השתמעויותיו עבור החשיבה ההתפתחותית שמתכוננת במשנה זו. בהתבסס על תפיסות אלו ביחס לנפש ולתהליכי התפתחותה, מציע הפרק התבוננות על הטיפול הנפשי הפסיכודינמי והבנה שלו מבעד לשלוש נקודות מבט: הכרתית, אונטולוגית ואתית. תמונת האדם שמתכוננת במשנתו הכוללת של שטיינר – והבנתו במונחים של ישות, הכרה וחירות – מיתרגמת בפרק זה לאמירה על המעשה הטיפולי ולתשובות למספר שאלות עקרוניות ביחס אליו.

מנקודת המבט ההכרתית נענית השאלה כיצד מתחולל שינוי נפשי באמצעותן של מילים וכתהליך של התרחבות התודעה, ונבחנת האפשרות לקשור בין התהליך הטיפולי לבין דרך רוחנית; נקודת המבט האונטולוגית מתארת את התהליך הטיפולי במונחי האפשרות להתממשותו הגדלה של ה"אני" בנפש, ועונה על השאלות בדבר תפקידם של מפגש וקשר בין-אישי עבור תהליך זה; ונקודת המבט האתית, שמתארת את הקשר ההכרחי בין התפתחות לבין מוסריות, יוצרת גשר בין עיסוק ב"עצמי" לבין מחויבות אתית-חברתית, ומאפשרת להתייחס אל התהליך הטיפולי במונחיה של התפתחות מוסרית.

בהפגשתה של החשיבה הפסיכואנליטית עם משנתו של שטיינר, מבטא מחקר זה מגמה החותרת לבירור פילוסופי ביחס לעמדות ולתפיסות שעליהן מבוססות החשיבה והפרקטיקה הפסיכואנליטית. מגמה נוספת שבאה לידי ביטוי במחקר זה היא החתירה להשתתתן של ההמשגות שמתפקדות בחשיבה ובפרקטיקה הללו על תשתית רעיונית א-דואליסטית ועל התייחסות לממדיהם הרוחניים של אדם ועולם. המחקר מראה שהתייחסות כזו הינה בעלת ערך מושגי עבור החשיבה והתיאורטיזציה הפסיכואנליטית; בנוסף לכך, יש בה ערך פרקטי-קליני עבור מטפלים ומטופלים שמבקשים להתייחס גם להיבטים רוחניים במסגרתו של הטיפול הנפשי ובמסגרתן הרחבה של ידיעה עצמית והתפתחות.